ગુજરાતી ભાષાના વરિષ્ઠ પત્રકાર રમેશભાઈ તન્નાના શબ્દો અનેક સરહદો ઓળંગીને દરિયાપાર પહોંચ્યા છે. તેમનો જન્મ પાટણના અમરાપુર ગામમાં ૧ ડિસેમ્બર, ૧૯૬૬ના રોજ થયો. પત્રકારત્વ ક્ષેત્રે તેમણે પત્રકાર, લેખકથી લઈને સંપાદક સુધીની જવાબદારી સમજદારીપુર્વક નિભાવી છે. આ ક્ષેત્રે તેમણે પત્રકાર તરીકે લખીને બેસી રહેવાના બદલે અનેક પહેલ કરી. તેમના કાર્ય અને લેખનમાં સેવાભાવ પણ જોડાયેલો છે. તેમની કલમની મદદથી ડાંગના આહવામાં આદિવાસીઓ માટે આઠ કરોડના ખર્ચે હૉસ્પિટલ બની, તેમણે વિદેશમાં રહેલા અને ભારત માટે કામ કરતા અનેક ઇન્ડિકોર્પ્સના યુવાનોનું સન્માન કરાવ્યું. આ ઉપરાંત ગુજરાતની અનેક સેવાભાવી સંસ્થાઓને આર્થિક અનુદાન અપાવવામાં તેમની કલમ નિમિત્ત બની છે. રમેશભાઈ તન્નાનું પત્રકારત્વ હંમેશાં વિકાસલક્ષી રહ્યું છે. તેમણે અમેરિકાથી પ્રકાશિત થતા ‘ગુજરાત ટાઇમ્સ’ સાપ્તાહિકમાં પત્રકારથી લઈને તંત્રી સુધીની જવાબદારી નિભાવી છે. હાલ તેઓ ઑસ્ટ્રેલિયાથી પ્રકાશિત થતા ‘ગુજરાત કનેક્શન’ના તંત્રી છે.